Document ID: 32012R0592

A BIZOTTSÁG 592/2012/EU RENDELETE
(2012. július 4.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található bifenazát, kaptán, ciprodinil, fluopikolid, hexitiazox, izoprotiolán, metaldehid, oxadixil és foszmet megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A bifenazát és a kaptán tekintetében a megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete és III. mellékletének B. része állapította meg. A ciprodinil, a fluopikolid, a hexitiazox, a metaldehid, az oxadixil és a foszmet tekintetében az MRL-eket a 396/2005/EK rendelet III. mellékletének A. része állapította meg. Az izoprotiolánra eddig a 396/2005/EK rendelet egyik melléklete sem írt elő MRL-eket.
(2)
A bifenazát hatóanyagot tartalmazó növényvédő szer ribizlinél (piros, fekete és fehér), málnánál és szedernél történő használatának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be az érvényben lévő MRL-ek módosítása céljából.
(3)
A kaptán esetében szederre, málnára, áfonyára, ribizlire (piros, fekete és fehér) és köszmétére vonatkozóan nyújtottak be ilyen kérelmet. A ciprodinil esetében a friss fűszernövényekre, a spenótra és a mángoldra, a salátára, a galambbegysalátára, a zsázsára, az endíviára, a borsmustárra/rukkolára és a Brassica spp. leveleire és bimbóira vonatkozóan nyújtottak be ilyen kérelmet. A fluopikolid esetében a retekre, a hagymára, a burgonyára és a kelre vonatkozóan érkezett ilyen kérelem.
(4)
A hexitiazox esetében a teára vonatkozóan nyújtottak be ilyen kérelmet. A metaldehid esetében a földieperre, a burgonyára, a karalábéra, a salátára és egyéb salátafélékre, a spenótfélék teljes csoportjára, a fűszernövények teljes csoportjára és a repcemagra vonatkozóan érkezett ilyen kérelem. A foszmet esetében a burgonyára, a kajszibarackra, az őszibarackra, az étkezési olajbogyóra, az olajkészítésre szánt olajbogyóra és a repcemagra vonatkozóan nyújtottak be ilyen kérelmet. A 396/2005/EK rendelet 6. cikke (2) és (4) bekezdésének megfelelően kérelmet nyújtottak be az izoprotiolánnak a rizsen történő használatára vonatkozóan. Az izoprotiolánnak Japánban, a rizs esetében történő engedélyezett használata magasabb szermaradék-szintet eredményez, mint a 396/2005/EK rendeletben megállapított MRL. Annak érdekében, hogy e termény behozatalát ne gátolják kereskedelmi akadályok, magasabb MRL megállapítására van szükség.
(5)
A 396/2005/EK rendelet 8. cikkének megfelelően az érintett tagállamok kiértékelték a fent említett kérelmeket, és az értékelő jelentéseket továbbították a Bizottságnak.
(6)
Belgium tájékoztatta a Bizottságot, hogy a petrezselyemben, zellerben és póréhagymában előforduló oxadixil szermaradék-szintje meghaladja a jelenlegi MRL-t. A belga hatóságok szerint az oxadixil e terményekben való váratlan előfordulásának oka a hatóanyag perzisztenciája a talajban. Belgium a 396/2005/EK rendelet 6. cikke (3) bekezdésének megfelelően kérelmet nyújtott be a vonatkozó MRL-ek módosítása iránt.
(7)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). E véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(8)
A Hatóság indokolással ellátott véleményében a fluopikolid hagymánál történő használatát illetően arra a következtetésre jutott, hogy a benyújtott adatok nem elégségesek új MRL meghatározásához. A metaldehid földiepernél történő alkalmazását illetően a benyújtott adatok nem elégségesek új MRL meghatározásához. A foszmet kajszibaracknál történő alkalmazását illetően a benyújtott adatok nem elégségesek új MRL meghatározásához.
(9)
A bifenazát szedernél és málnánál történő alkalmazását illetően az MRL módosítása nem szükséges, mivel a kért szintek azonosak 396/2005/EK rendelet II. mellékletében meghatározott szintekkel.
(10)
A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások a fogyasztók biztonsága szempontjából elfogadhatók, 27 specifikus európai fogyasztói csoport fogyasztói expozíciójának vizsgálata alapján. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti, rövid távú expozíció esetén nem merült fel a megengedhető napi bevitel (ADI) vagy az akut referenciadózis (ArfD) túllépésének kockázata.
(11)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.
(12)
A 396/2005/EK rendeletet ezért ennek megfelelően módosítani kell.
(13)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. július 4-én.

Labels: 1
20
0
3
6